Hlaudi: ‘Ek kan SA se ekonomiese ellende uitsort’Hlaudi Motsoeneng. Foto: Catherine Rice/ANA “Ek sal die land binne ses maande kan omkeer. Ek kan dit doen,” het Motsoeneng aan ŉ juigende skare van sowat 400 ANC-jeugliga-ondersteuners in Durban, KwaZulu-Natal, gesê. Motsoeneng was ŉ eregas by die ANC-jeugliga van die eThekweni-streek se lesing oor ekonomiese vryheid. Motsoeneng het sy tyd by die openbare uitsaaier gebruik as ŉ voorbeeld van sy finansiële en intellektuele bekwaamheid en in ŉ stadium na homself verwys as ŉ “intellektueel by geboorte”. “Voor ek in ŉ waarnemende posisie by die SAUK was, was die uitsaaier onder ŉ staatswaarborg en het R200 miljoen in die bank gehad. Nadat ek waarnemende bedryfshoof was, sit ons met R1,4 miljard. Nadat ek die SAUK se lot verander het, het ek die lewe van mense by die SAUK verander.” Motsoeneng het gesê een van Suid-Afrika se grootste probleme is dat dit die Weste probeer naboots. Thanduxolo Sabelo, provinsiale sekretaris van die jeugliga, het Motsoeneng geprys en meen hy moet ŉ ministerpos aangebied word. Hy meen Motsoeneng moet ŉ minister wees aangesien hy ŉ duidelik plan het om swart mense op te hef. Hy het Motsoeneng as ŉ “moedige leier” beskryf.